钦定古今图书集成/理学汇编/经籍典/第140卷 > 《汉韩婴诗外传四》 > 《皇矣》
## 钦定古今图书集成/理学汇编/经籍典/第140卷 > 《汉韩婴诗外传四》 > 《皇矣》

君子温俭以求于仁，恭让以求于礼，得之自是，不得
自是。故君子之于道也，犹农夫之耕，虽不获年之优，
无以易也。太王亶甫有子曰太伯，仲雍季历，历有子
曰昌，太王贤昌，而欲季为后也。太伯去之吴，太王将
死，谓曰：“我死，汝往让两兄，彼即不来，汝有义而安。”太
王薨，季之吴，告伯仲，伯仲从季而归。群臣欲伯之立
季，季又让。伯谓仲曰：“今群臣欲我立季，季又让，何以
处之？”仲曰：“刑有所谓矣，要于扶微者，可以立季。”季遂
立，而养文王，文王果受命而王。孔子曰：“太伯独见，王
季独知。伯见父志，季知父心。故太王、太伯、王季，可谓
见始知终而能承志矣。《诗》曰：‘自太伯王季。惟此王季，
因心则友，则友其兄，则笃其庆，载锡之光。受禄无丧奄有四方’。”此之谓也。太伯反吴，吴以为君，至夫差二
十八世而灭。